《【双调】风入松_忆旧怨东风》
元代·赵天锡

忆旧
怨东风不到小窗纱，枉辜负荏苒韶华。泪痕湮透香罗帕，负阑干望夕阳西下。恼人情愁闻杜宇，凝眸处数归鸦。
唤丫鬟休买小桃花，一任教云鬓堆鸦。眉儿淡了不堪画，愁和闷将人禁加。咫尺间那人在家，浑一似阻天涯。
记前日席上泛流霞，正遇着宿世冤家。自从见了心牵挂，心儿里撇他不下。梦儿里常常见他，说不的半星儿话。
忆刘郎当日到仙苑，使自家心绪悬悬。眼儿里见了心儿里恋，口儿里不敢胡言。朝夕里只得告天，何时得再团圆？

作者简介：赵天锡，孙楷第考其中禹珪，又名祐，字天锡。